RÅDETS AFGØRELSE

af 30. maj 2011

om forlængelse af afgørelse 2010/371/EU om afslutning af konsultationsproceduren med Republikken Madagaskar i henhold til artikel 96 i AVS-EU-partnerskabsaftalen

(2011/324/EU)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 217,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000 (1), senest ændret i Ouagadougou den 23. juni 2010 (2) (»AVS-EU-partnerskabsaftalen«), særlig artikel 96,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelse af AVS-EU-partnerskabsaftalen (3), særlig artikel 3,

under henvisning til forslag fra Europa-Kommissionen, og

ud fra følgende betragtninger:

I henhold til artikel 96 i AVS-EU-partnerskabsaftalen blev der indledt konsultationer med Madagaskar den 6. juli 2009 med tilstedeværelse af repræsentanter for gruppen af stater i Afrika, Vestindien og Stillehavet, men repræsentanterne for Den Høje Overgangsmyndighed fremsatte ikke nogen tilfredsstillende forslag og gav ikke nogen tilfredsstillende tilsagn.

Der er gjort store bestræbelser på at finde en vej ud af den politiske krise takket være Southern African Development Community's (»SADC«) og alle de politiske partiers mæglingsbestræbelser, navnlig forhandlingen om en køreplan, som SADC's mæglere har foreslået, der skitserer en konsensusbaseret overgang med henblik på afholdelse af frie og troværdige valg, der giver mulighed for en tilbagevenden til forfatningsmæssige tilstande.

Der er imidlertid forløbet 12 måneder, og Den Europæiske Union må konstatere, at køreplanen, på trods af disse bestræbelser, endnu ikke er blevet undertegnet af de deltagende parter eller godkendt af SADC, Den Afrikanske Union og det internationale samfund. Det betyder, at der på nuværende tidspunkt ikke er udsigt til en konsensusbaseret overgang til forfatningsmæssige tilstande, hvilket er afgørende for en ændring af de gældende relevante foranstaltninger.

VEDTAGET DENNE AFGØRELSE:

Artikel 1

I afgørelse 2010/371/EU affattes artikel 3, andet punktum, således:

»Afgørelsen forbliver i kraft indtil den 6. december 2011 og gøres til genstand for regelmæssig revision i denne periode.«.

Artikel 2

Denne afgørelse træder i kraft på dagen for vedtagelsen.

(1) EFT L 317 af 15.12.2000, s. 3.

(2) EUT L 287 af 4.11.2010, s. 3.

(3) EFT L 317 af 15.12.2000, s. 376.

(4) EUT L 169 af 3.7.2010, s. 13.

BILAG

Bruxelles, den

UDKAST TIL BREV TIL PRÆSIDENTEN FOR DEN HØJE OVERGANGSMYNDIGHED

Hr. præsident

Den Europæiske Union tillægger bestemmelserne i artikel 9 i AVS-EU-partnerskabsaftalen den allerstørste betydning. Respekten for menneskerettighederne, de demokratiske institutioner og retsstaten er væsentlige principper i partnerskabsaftalen og danner grundlaget for vore indbyrdes forbindelser.

Ved brev af 16. juni 2010 underrettede Den Europæiske Union Dem om afgørelse 2010/371/EU af 7. juni 2010 om at afslutte konsultationerne i henhold til artikel 96 i AVS-EU-partnerskabsaftalen og træffe »relevante foranstaltninger« som omhandlet i artikel 96, stk. 2, litra c), i nævnte aftale.

Den Europæiske Union er klar over, at alle politiske partier siden denne dato har bestræbt sig på at finde en løsning på den politiske krise, der præger Madagaskar. Den Europæiske Union har med interesse noteret sig den udvikling, der er foregået i forbindelse med forhandlingerne om en køreplan formidlet af Southern African Development Community, der skitserer en konsensusbaseret og neutral overgang, som giver Madagaskar mulighed for at komme ud af den nuværende krise, og som skulle føre til afholdelse af frie og troværdige valg og en tilbagevenden til forfatningsmæssige tilstande. EU vil gerne bekræfte sin fulde støtte til SADC's mæglingsbestræbelser.

Den Europæiske Union noterer sig resultatet af SADC-topmødet den 20. maj 2011. Stats- og regeringscheferne besluttede at indkalde alle madagaskiske parter til et møde snarest muligt med henblik på at nå til enighed om køreplanen, der skal bane vej for afholdelse af frie og troværdige valg. EU opfordrer alle madagaskiske parter til at samarbejde i god tro om disse tiltag.

Den Europæiske Union er rede til at intensivere den politiske dialog med Madagaskar og yde politisk og finansiel støtte til en konsensusbaseret overgang på grundlag af gennemførelsen af en køreplan, som er undertegnet af alle involverede parter og godkendt af SADC, Den Afrikanske Union og det internationale samfund. Den Europæiske Union tillægger det meget stor betydning, at der kommer en afslutning på den langvarige politiske krise, der hver dag får stadig større økonomiske og sociale følger for Madagaskars befolkning.

Afgørelse 2010/371/EU udløber den 6. juni 2011, og Den Europæiske Union har derfor besluttet at forlænge afgørelsen, men at tage den op til revision, når SADC, Den Afrikanske Union og det internationale samfund har godkendt en køreplan.

Med venlig hilsen